Den hovedmistænkte i Mia-sagen har tidligere været dømt for at udsætte andre for livsfare. I 2010 fik han to måneders ubetinget fængsel for at have klippet bremserør og - slanger over, så hans ekskæreste og hans tidligere svigermor ikke kunne bremse i deres bil og risikerede 'liv og førlighed.' Det står i dommen, som TV 2 har fået aktindsigt i. Den tidligere svigermor sad i bilen, da den pludselig ikke kunne bremse. Selv mere end 10 år efter episoden lyder hun rystet, når hun skal fortælle om den. - Jeg blev forskrækket. Men det er helt forfærdetligt, at det var en ulykke, han tiltænkte vores datter. Det var et tilfælde, at jeg lånte hendes bil. Det skulle jo være gået ud over hende. Det gør mig vred, siger hun. Der er navneforbud i sagen og derfor bringer TV 2 ikke oplysninger, der på nogen måde kan identificere de sigtede i sagen. De to måneders ubetinget fængsel blev også givet, fordi den hovedmistænkte i Mia-sagen ved samme lejlighed blev dømt for fem år tidligere at have beluret en kun 16-årig pige i hendes hjem og efterlade sæd på hendes vindue. Den fængslede håndværker fra Nordjylland har nægtet sig skyldig i drabet på Mia Skadhauge Stevn. Tilbage i 2009 nægtede han sig også skyldig i at ødelægge bremserne og nødbremsen på eks-kæresten og den tidligere svigermors Golf. Men her fandt politiet en skævbider - en tang - med hans DNA på, som teknikkerne efterfølgende kunne se havde været brugt til at klippe bremserør- og slanger over. Farligt for omgivelserne I dommen fremgår det, at den hovedmistænkte var kærester med den unge kvinde i omkring otte måneder. Det var den tidligere svigermor, der satte sig ud i bilen for at køre ud at handle. Da hun skulle bakke ud af indkørslen, virkede bremserne ikke. - Jeg kørte ud og kunne pludselig ikke bremse. Efterfølgende er jeg blevet bange for, hvad der kunne være sket, hvis jeg var kørt ud i trafikken og skulle have stoppet. Nu syntes jeg bare, at det er så væmmeligt, at han har været så tæt på vores liv, hvis han har gjort det, han er anklaget for, siger hun. Datteren blev efterfølgende også forskrækket over, hvad der kunne være sket hende. Dommeren i sagen lagde i sin afgørelse vægt på, at det udgjorde 'en betydelig farlighed' for føreren og andre, når nogen kørte ud i en bil uden bremser. Af den gamle dom fremgår det indirekte, hvordan politiet kom på sporet af den fem år gamle sag om beluring af den 16-årige pige. Hun fandt sæd på sit vindue, og her har politiets teknikere fundet DNA, der med sikkerhed kunne knyttes til den hovedmistænkte. Pigen forklarede, at hun havde været til fest en majaften i 2005, og da hun kom hjem midt om natten, skiftede hun til nattøj og tog sminke af. Hun hørte puslelyde ved vinduet, og da hun kiggede ud, så hun en mand iført elefanthue neden for vinduet. Manden forklarede i retten, at de to havde haft frivillig sex, og han havde tabt et kondom på vej ud af vinduet fra pigens værelse. Det troede dommeren dog ikke på, og han blev dømt for beluring. Konsekvenser for offer Pigen fortalte, at hun ikke anede, hvem manden var, og episoden siden havde haft personlige konsekvenser for hende. Hun var flere år efter stadig bange for mørklagte vinduer, følte sig ikke tryg hjemme hos sig selv. Hun turde ikke være alene på sit værelse og ville ikke skifte tøj i rum uden gardiner.

Opsummering:
Den hovedmistænkte i sagen om drabet på Mia Skadhauge Stevn har tidligere været dømt for flere alvorlige forbrydelser